ঈদের আগে আগে কোটা সংস্কার এবং নিরাপদ সড়ক আন্দোলনে গ্রেফতারকৃতদের জামিনে মুক্তি ছিল এক প্রশংসনীয় উদ্যোগ। শুধু জামিনে মুক্তি কেন, এসব আন্দোলনে যাদের নামে মামলা-মোকদ্দমা হয়েছে সেগুলো তুলে নেওয়া উচিত। ঝড়ের পর ঝড়-তুফান নিয়ে আফসোস করে কোনো লাভ নেই। ঝড়-তুফানে যা হওয়ার হয়ে যায়। প্রাকৃতিক বিপর্যয় ফেরানো মানুষের অসাধ্য। ঠিক তেমনি সমাজেও কখনো-সখনো ঝড়-তুফান ঘূর্ণি আসে। তার ওপর ক্ষমতা খাটাতে যাওয়া তেমন বুদ্ধিমানের কাজ নয়। তাতে বরং হিতে বিপরীত হয়। তাই অতীত অভিজ্ঞতা থেকে বলছি, নিরাপদ সড়ক আন্দোলন, কোটা সংস্কার এগুলোকে কোনো দলীয় উসকানি অথবা ষড়যন্ত্রের অংশ হিসেবে না দেখে একেবারে স্বতঃস্ফূর্ত জনতার বিক্ষোভ হিসেবে দেখাই ভালো। সেরকম দেখলে দেশ এবং সরকারের কল্যাণ হবে। যেখানে মাননীয় প্রধানমন্ত্রী নিজে বলেছেন, ‘শিশুরা আমাদের চোখ খুলে দিয়েছে।’ সেখানে কোনো ষড়যন্ত্রের গন্ধ খুঁজতে যাওয়া বোকামি ছাড়া কিছু নয়। অথচ প্রধানমন্ত্রীর মনোভাবকে প্রশাসন বিশেষ করে পুলিশ প্রশাসন ভালোভাবে নেয়নি। বরং জনগণকে বিক্ষুব্ধ করে তোলার জন্য তারাই কোনো ষড়যন্ত্র করছে কিনা আমার সন্দেহ হচ্ছে। তা না হলে আমার গ্রামের একেবারে হতদরিদ্র সাধারণ ছেলে ফেসবুকে স্ট্যাটাস দিয়েছে, ‘ছাত্ররা আজ সব ড্রাইভারের লাইসেন্স চেক করতে গিয়ে দেখে মন্ত্রীর গাড়িচালকের লাইসেন্স নাই তাই চাবি আটক... শাবাশ তোমরা উলঙ্গ করে দিলে জাতির সামনে, দেশ চলছে গলাবাজির ওপর’। সাদা চোখে আমি তো এখানে কোনো দোষণীয় কিছু দেখতে পাইনি। বরং আমার কাছে উৎসাহব্যঞ্জকই মনে হয়েছে। এ ধরনের স্ট্যাটাস নিয়ে যদি পুলিশ প্রশাসন তৎপর হয়, গভীর রাতে অজোপাড়াগাঁয়ে কারও বাড়িতে গিয়ে টাকা চায়, তছনছ করে তাহলে সরকারের মঙ্গলের চাইতে অমঙ্গলই হবে বেশি। কালিহাতী থানার পুলিশ পরপর দুবার এ ছেলেকে ধরতে গেছে। চোর-ডাকাত ফেরাতে পারে না, সড়ক দুর্ঘটনা রোধ করতে পারে না, চোখের সামনে দেখেও মাদক ব্যবসায়ীদের কিছু করতে পারে না আর এই যোগাযোগ মাধ্যমের এমন উন্নতির জামানায় ‘ছাত্ররা আজ সব ড্রাইভারের লাইসেন্স চেক করতে গিয়ে দেখে... শাবাশ তোমরা উলঙ্গ করে দিলে জাতির সামনে, দেশ চলছে গলাবাজির ওপর’ লেখার জন্য যদি ধরপাকড়ের চেষ্টায় রাতের পর রাত গ্রামে গ্রামে গিয়ে পয়সা তোলে তাহলে সেটা সামনে নির্বাচনের জন্য অশুভ ছাড়া শুভ হওয়ার কোনো সম্ভাবনা নেই। এসপি বাহাদুরকে ব্যাপারটা বলেছি। এরপরও যদি পুলিশ এ ধরনের আচরণ করে, কারও বাড়ি যায় অথবা তৎপরতা চালায় তাহলে পুলিশ প্রশাসনকে তার দায় ভোগ করতে হবে।